**Likumprojekta „Grozījumi Valsts informācijas sistēmu likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Grozījumi Valsts informācijas sistēmu likumā” ir izstrādāts, ievērojot:1) Informācijas sabiedrības attīstības pamatnostādņu 2014.-2020.gadam (atbalstītas ar Ministru kabineta 2013.gada 14.oktobra rīkojumu Nr.468) rīcības virziena „Moderna un efektīva publiskā pārvalde” 5.3.3.apakšpunktu „Vienota publiskās pārvaldes datu telpa”;2) Ministru kabineta 2013.gada 23.aprīļa sēdes protokollēmuma (prot. Nr.23 7.§) „Likumprojekts „Kredītbiroju likums”” 10.punktu;3) Koncepcijas par publisko pakalpojumu sistēmas pilnveidi (atbalstīta ar Ministru kabineta 2013.gada 19.februāra rīkojumu Nr.58) risinājumu bloka „Vienota normatīvā un metodiskā ietvara izstrāde” 5.1.1.apakšpunktu „Publisko pakalpojumu likumprojekta izstrāde”;4) Ministru kabineta un Latvijas Pašvaldību savienības 2013.gada vienošanās un domstarpību protokola (parakstīts 2012.gada 27.septembrī) VI sadaļas „Normatīvo aktu prasību izpilde un normatīvo aktu grozījumi” 2.punktu;5) Ministru kabineta 2011.gada 21.septembra rīkojumu Nr.465 „Par Ministru kabineta 2006.gada 14.jūlija rīkojuma Nr.526 „Par Centralizēto informācijas sistēmu uzturēšanas pārvaldības koncepciju” atzīšanu par spēku zaudējušu”;6) Valsts pārvaldes iekārtas likuma VII nodaļā „Sadarbība valsts pārvaldē” ietvertās normas. |
| 2. | Pašreizējā situācija un problēmas | 1. Saskaņā ar Informācijas sabiedrības attīstības pamatnostādņu 2014.-2020.gadam (atbalstītas ar Ministru kabineta 2013.gada 14.oktobra rīkojumu Nr.468) rīcības virziena „Moderna un efektīva publiskā pārvalde” 5.3.3.apakšpunktu „Vienota publiskās pārvaldes datu telpa” automatizētu datu apmaiņu ar valsts informācijas sistēmām (turpmāk – VIS) ir iespējams organizēt divos veidos:1) divpusējs slēgums (izmantojot datu apmaiņas saskarnes, kas ir veidotas, individuāli salāgojot datu devēja un datu ņēmēja sistēmu datu apmaiņas tehnoloģijas, tādejādi nodrošinot lokālu sadarbspēju starp šīm sistēmām);2) „zvaigznes tipa” slēgums (izmantojot datu apmaiņas saskarnes, kas ir veidotas standartizētas, platformu neatkarīgas un izmitinātas VIS savietotājā, nodrošinot nacionāla līmeņa sadarbspēju starp VIS).Vides aizsardzības un reģionālās attīstības ministrija (turpmāk – VARAM) norāda, ka minētās pamatnostādnes paredz iespēju nodrošināt informācijas apriti ar VIS savietotāja palīdzību ne tikai starp VIS, bet arī starp VIS un pašvaldību vai privātā sektora informācijas sistēmām neatkarīgi no informācijas aprites mērķa. Savukārt, Valsts informācijas sistēmu likums (turpmāk – Sistēmu likums) pašlaik ļauj nodrošināt informācijas apriti ar VIS savietotāja palīdzību, ja vien attiecīgās informācijas aprite ir saistīta ar valsts funkciju izpildi.2. Saskaņā ar Ministru kabineta 2013.gada 23.aprīļa sēdes protokollēmuma (prot. Nr.23 7.§) „Likumprojekts „Kredītbiroju likums”” 10.punktu VARAM ir uzdots sadarbībā ar Ekonomikas ministriju un Latvijas Komercbanku asociāciju izstrādāt grozījumus Sistēmu likumā, lai papildinātu tajā ietverto tiesisko regulējumu ar normu, kas ļauj kredītbirojiem izmantot VIS savietotāju, lai nodrošinātu ar tā palīdzību datu apmaiņu starp VIS un kredītbiroju informācijas sistēmām. Likumprojekta „Kredītbiroju likums” 13.panta trešajā daļā ir noteikts, ka, ja VIS pārzinis izmanto VIS savietotāju, tad kredītbirojs ir tiesīgs iegūt ziņas no attiecīgās VIS, izmantojot VIS savietotāju saskaņā ar normatīvajiem aktiem par VIS savietotāju.Pašlaik VIS savietotāju izmantošanu regulē Sistēmu likums, kā arī uz tā pamata izdotie Ministru kabineta 2009.gada 6.oktobra noteikumi Nr.1131 „Valsts informācijas sistēmu savietotāju izveidošanas, uzturēšanas un darbības kārtība un valsts informācijas sistēmas funkcionalitātes nodrošināšanas kārtība integrētas valsts informācijas sistēmas ietvaros” (turpmāk – noteikumi Nr.1131). Atbilstoši Sistēmu likuma 6.panta astotajai daļai VIS pārzinis var izmantot VIS savietotājus normatīvajos aktos noteiktajā kārtībā VIS darbības nodrošināšanai integrētas VIS ietvaros (minētā kārtība ir noteikta noteikumos Nr.1131). Savukārt, ievērojot Sistēmu likuma 1.panta 1. un 2.punktā noteikto, Sistēmu likuma 6.panta astotā daļa attiecas tikai uz valsts institūcijām, kuras normatīvajos aktos noteiktajā kārtībā organizē un vada VIS darbību, ar to nodrošinot valsts funkciju izpildei nepieciešamās informācijas apriti. Lai nodrošinātu šīs informācijas apriti, noteikumu Nr.1131 4.punkts nosaka, ka, izmantojot VIS savietotāju, var nodrošināt datu apmaiņu ne tikai starp VIS, bet arī starp VIS un tām informācijas sistēmām, kuras veido un uztur pašvaldību institūcijas vai privātpersonas, kas īsteno valsts pārvaldes funkcijas un uzdevumus, ja šī persona informācijas apritē ir saistīta ar attiecīgo funkciju un uzdevumu izpildi.Ievērojot Sistēmu likumā un noteikumos Nr.1131 noteikto, VIS savietotāju var izmantot, lai nodrošinātu datu apmaiņu starp VIS un privātpersonu pārziņā esošajām informācijas sistēmām, ja šīs personas īsteno valsts pārvaldes funkcijas un uzdevumus un attiecīgās informācijas apritē ir saistītas ar šo funkciju un uzdevumu izpildi. Savukārt, ievērojot likumprojekta „Kredītbiroju likums” 1.panta 1.punktā, 4. un 7.pantā noteikto, kredītbiroji ir akciju sabiedrības, kuras veic kādu no noteiktajām licencējamām darbībām, lai uzlabotu kredītinformācijas apmaiņu, bet attiecīgās informācijas aprite nav saistīta ar valsts pārvaldes funkciju vai uzdevumu izpildi. Šī apstākļa dēļ VIS savietotāja izmantošana datu apmaiņas nodrošināšanai starp VIS un kredītbiroju informācijas sistēmām, kā to paredz likumprojekta „Kredītbiroju likums” 13.panta trešā daļa, neatbilst pašlaik spēkā esošajam tiesiskajam regulējumam VIS jomā.Vienlaikus VARAM norāda, ka VIS datu lietošanai un to apmaiņai ar kredītbiroju informācijas sistēmām atbilstoši „Kredītbiroju likums” 13.pantam ir nepieciešama sadarbība starp kredītbirojiem un attiecīgo VIS turētājiem. Tas, savukārt, neatbilst Sistēmu likuma 6.panta piektajā daļā noteiktajam VIS darbības principam, kas regulē sadarbību tikai starp VIS pārziņiem.3. Saskaņā ar Koncepcijas par publisko pakalpojumu sistēmas pilnveidi (atbalstīta ar Ministru kabineta 2013.gada 19.februāra rīkojumu Nr.58) risinājumu bloka „Vienota normatīvā un metodiskā ietvara izstrāde” 5.1.1.apakšpunktu „Publisko pakalpojumu likumprojekta izstrāde” ir paredzēts radīt vienotu tiesisko ietvaru pakalpojumu nodrošināšanai publiskajā pārvaldē un ietvert to Publisko pakalpojumu likumā, vienlaikus apsverot nepieciešamību veikt atsevišķas izmaiņas spēkā esošajos normatīvajos aktos, tajā skaitā Sistēmu likumā.VARAM norāda, ka Sistēmu likumā pašlaik ir atsevišķas normas (6.panta sestajā un septītajā daļā un 8.panta 5.punktā), kas attiecas uz informatīvo pakalpojumu nodrošināšanu. Savukārt, minētās koncepcijas 1.pielikumā noteiktajās Publisko pakalpojumu likumprojekta vadlīnijās, kas nosaka vispārīgos noteikumus un principus pakalpojumu definēšanai, pārvaldībai un sniegšanai, tāds pakalpojumu veids, kā „informatīvie pakalpojumi”, nav definēts.Ņemot to vērā, VARAM uzskata par nepieciešamu svītrot Sistēmu likumā tās normas, kas regulē informatīvo pakalpojumu nodrošināšanu, lai novērstu nesaskaņas ar tiesisko regulējumu, kas atbilstoši koncepcijai ir iekļaujams Publisko pakalpojumu likumā un kura projekts ir atbalstīts Ministru kabineta 2014.gada 14.janvāra sēdē (prot. Nr.2 25.§). 4. Ministru kabineta un Latvijas Pašvaldību savienības 2013.gada vienošanās un domstarpību protokola (parakstīts 2012.gada 27.septembrī) VI sadaļas „Normatīvo aktu prasību izpilde un normatīvo aktu grozījumi” 2.punktā „Sociālo pabalstu administrēšanas un pakalpojumu sniegšanas uzlabošana” ietvertajā vienošanās (turpmāk – 2013.gada vienošanās) ir rakstīts:*„Vides aizsardzības un reģionālas attīstības ministrijai (Valsts reģionālās attīstības aģentūrai) nodrošināt datu saņemšanu tiešsaistes datu pārraides režīmā (izmantojot valsts datu savietotāju) no visiem valsts reģistriem, kā arī nodrošināt informāciju no finanšu un kapitāla tirgus dalībniekiem, Latvijas pasta un notāriem par tām fiziskajām personām, kuras pieprasa un saņem sociālos pakalpojumus un sociālo palīdzību”*.2013.gada vienošanās paredz nodrošināt pašvaldību institūcijām iespēju izmantot VIS savietotāju, lai iegūtu nepieciešamos VIS datus pašvaldību sociālās palīdzības un ar to saistītu pakalpojumu sniegšanai, kas atbilstoši likuma „Par pašvaldībām” 15.panta 7.punktam ir pašvaldību autonomā funkcija. Savukārt, ievērojot tiesisko regulējumu attiecībā uz VIS savietotāju izmantošanu, kuru nosaka Sistēmu likums, VIS pārziņi var izmantot VIS savietotāju, lai nodrošinātu datu apmaiņu ar pašvaldību institūciju pārziņā esošajām informācijas sistēmām, ja attiecīgās informācijas aprite ir nepieciešama valsts funkciju izpildei. Šī apstākļa dēļ VIS savietotāja izmantošana datu apmaiņas nodrošināšanai starp VIS un pašvaldību informācijas sistēmām, kā to paredz 2013.gada vienošanās, neatbilst pašlaik spēkā esošajam tiesiskajam regulējumam VIS jomā.5. Sistēmu likumā (2007.gada 31.maijā Saeimā pieņemtā likuma „Grozījumi Valsts informācijas sistēmu likumā” redakcijā) ir normas (1.panta 9.punktā un 6.panta devītajā daļā), kas saistītas ar centralizēto VIS uzturēšanas pārvaldību. Šis normas tika iekļautas Sistēmu likumā, ievērojot Koncepciju par centralizēto informācijas sistēmu uzturēšanas pārvaldību (atbalstīta ar Ministru kabineta 2006.gada 14.jūlija rīkojumu Nr.526). Ņemot vērā, ka minētā koncepcija ir zaudējusi aktualitāti (saskaņā ar Ministru kabineta 2011.gada 21.septembra rīkojumu Nr.465 „Par Ministru kabineta 2006.gada 14.jūlija rīkojuma Nr.526 „Par Centralizēto informācijas sistēmu uzturēšanas pārvaldības koncepciju” atzīšanu par spēku zaudējušu”), VARAM uzskata par nepieciešamu svītrot attiecīgās normas Sistēmu likumā.6. Saskaņā ar Sistēmu likuma 2.panta otrās daļas 2.punktu viens no Sistēmu likuma uzdevumiem ir regulēt VIS pārziņu sadarbību. Taču Sistēmu likumā ietvertais tiesiskais regulējums satur tikai vienu normu (6.panta piektajā daļā), kas nosaka, ka VIS pārziņu sadarbību regulē savstarpēji līgumi un normatīvie akti. Ņemot vērā, ka atbilstoši Sistēmu likuma 1.panta 2.punktam VIS pārziņi ir valsts institūcijas, to sadarbību regulē arī Valsts pārvaldes iekārtas likuma VII nodaļā „Sadarbība valsts pārvaldē” ietvertās normas. Analizējot Valsts pārvaldes iekārtas likumā ietverto tiesisko regulējumu valsts institūciju sadarbības nodrošināšanai, ir secināms, ka Sistēmu likuma norma par VIS pārziņu sadarbību dublē Valsts pārvaldes iekārtas likuma normas, kas ir attiecināmas uz valsts institūciju sadarbību. Turklāt, VIS pārziņu sadarbību ir iespējams regulēt atbilstoši Valsts pārvaldes iekārtas likumam, nenosakot Sistēmu likumā speciālās normas VIS pārziņu sadarbībai. Vienlaikus VARAM norāda, ka, lai nodrošinātu VIS darbību, tajā skaitā informācijas apriti starp VIS, kā arī starp VIS un citām informācijas sistēmām, kuras veido un uztur valsts vai pašvaldību institūcijas vai privātpersonas, ir nepieciešama savstarpēja sadarbība ar visām iesaistītām pusēm, ne tikai starp VIS pārziņiem. Tas, savukārt, neatbilst Sistēmu likuma 6.panta piektajā daļā noteiktajam VIS darbības principam, kas regulē sadarbību tikai starp VIS pārziņiem. Ņemot to vērā, VARAM uzskata par nepieciešamu svītrot Sistēmu likumā ietverto normu, kas regulē VIS pārziņu sadarbību. Savukārt, informācijas aprites nodrošināšanā iesaistīto pušu sadarbība turpmāk ir regulējama atbilstoši normām, kas ir ietvertas Valsts pārvaldes iekārtas likumā un vispārīgām tiesību normām, kuras ir piemērojamas ne tikai VIS pārziņu savstarpējai sadarbībai, bet arī sadarbībai ar pašvaldību institūcijām un privātpersonām. |
| 3. | Saistītie politikas ietekmes novērtējumi un pētījumi | Projekts šo jomu neskar |
| 4. | Tiesiskā regulējuma mērķis un būtība | Likumprojekta mērķis ir ietvert VIS jomā esošajā tiesiskajā regulējumā normas, kas ļauj nodrošināt informācijas apriti, tajā skaitā ar VIS savietotāju palīdzību, starp VIS un citām informācijas sistēmām, kuras veido un uztur valsts vai pašvaldību institūcijas vai privātpersonas, kā arī svītrot normas, kas rada nesaskaņas ar tiesisko regulējumu pakalpojumu un sadarbības nodrošināšanas jomā publiskajā pārvaldē.Likumprojektā ietvertās normas ir izstrādātas, ievērojot šādus aspektus:1. Sistēmu likumā ietvertais tiesiskais regulējums pēc tā satura un būtības nosaka vispārējās normas neatkarīgi no VIS darbības jomas vai informācijas apritē iesaistīto pušu darbības jomas. Ievērojot to, likumprojektā ietvertie grozījumi Sistēmu likumā ļauj VIS pārziņiem nodrošināt informācijas apriti:1) starp VIS un privātpersonu pārziņā esošajām informācijas sistēmām, iekļaujot šo privātpersonu lokā ne tikai kredītbirojus, bet arī citas privātpersonas, kuras veido un uztur informācijas sistēmas un kurām atbilstoši normatīvajiem aktiem ir tiesības vai pienākumi informācijas aprites nodrošināšanā ar VIS;2) starp VIS un pašvaldību informācijas sistēmām, kas ir nepieciešama, lai izpildītu pašvaldībām noteiktās funkcijas vai uzdevumus neatkarīgi no to rakstura (t.i., ieskaitot arī pašvaldībām noteiktās autonomās funkcijas, piemēram, sociālās palīdzības un ar to saistītu pakalpojumu sniegšanu).2. Viens no Sistēmu likumā ietvertā tiesiskā regulējuma principiem nosaka, ka VIS ir jāveido saskaņā ar normatīvajiem aktiem. Lai veicinātu minētā principa realizāciju, likumprojekts satur Sistēmu likuma 5.panta pirmās daļas grozījumus ar norādēm uz galvenajiem VIS izveidošanas tiesiskā regulējuma aspektiem, ar kuru palīdzību var identificēt attiecīgos normatīvos aktus, kas ietekmē VIS izveidošanu. Proti, VIS izveido, pamatojoties uz normatīvajiem aktiem, kuros ir norādīti vismaz:1) VIS pārzinis (par attiecīgās VIS darbības organizēšanu un vadīšanu atbildīgā valsts institūcija);2) VIS iekļaujama informācija (informācija, kuras aprite ir nodrošināma ar VIS palīdzību);3) VIS pārzinim noteiktās funkcijas, uzdevumi un mērķi, kuru izpildei nepieciešamās informācijas apriti nodrošina, izveidojot VIS (normatīvajos aktos norādītās funkcijas, uzdevumi vai mērķis ir saistīti ar valsts pārvaldes uzdevumu pildīšanu, balstoties uz informāciju, kas ir iekļaujama VIS);4) kārtība, kādā nodod informāciju iekļaušanai VIS (šī kārtība iekļauj organizatoriskā vai tehnoloģiskā rakstura prasības, kuru izpilde ļauj unificēt un standartizēt apritē esošās informācijas iekļaušanu VIS);5) nosacījumi piekļuves nodrošināšanai VIS iekļautajai informācijai (šie nosacījumi ir saistīti ar iespēju piekļūt VIS iekļautajai informācijai, kura tās saņēmējiem ir pieejama saskaņā ar normatīvajiem aktiem, un balstās uz organizatoriskā un tehnoloģiskā rakstura prasībām, kuru izpilde ļauj unificēt un standartizēt piekļuvi VIS iekļautajai informācijai).Saskaņā ar Informācijas atklātības likumā noteikto informācijai ierobežotas pieejamības informācijas statuss tiek noteikts, cita starpā, ar likumu. Balstoties uz minēto, normatīvajā aktā, kas reglamentē konkrētās VIS darbību, nosakāmi informācijas pieejamības noteikumi, proti, vai VIS iekļautai informācijai ir ierobežotas pieejamības informācijas statuss, un citi ar informācijas pieejamību saistīti jautājumi.3. Sistēmu likuma 5.panta trešajā daļā ietvertā norma uzdod VIS pārziņiem saskaņot VIS reorganizācijas un likvidācijas projektus ar VARAM – iestādi, kura saskaņā ar Sistēmu likuma 4.pantu veic VIS jomas koordinācijas funkciju. Veicot šo funkciju, VARAM vērtē arī VIS izveidošanas projektus, pamatojoties uz citiem normatīvajiem aktiem, kas nosaka attiecīgo projektu finansēšanas kārtību. Lai nodrošinātu VIS izveidošanas koordināciju neatkarīgi no finansēšanas avota, likumprojektā ir iekļauts grozījums Sistēmu likuma 5.panta trešajā daļā, kas uzdod VIS pārziņiem saskaņot ar VARAM arī VIS izveidošanas projektus.4. Likumprojekts paredz svītrot Sistēmu likuma normu, kurā, kā viena no obligātajām prasībām VIS pārzinim, ir uzdots veidot publiski pieejamo daļu vispārpieejamo informatīvo pakalpojumu nodrošināšanai. Šīs normas svītrošanas pamatā ir Informācijas atklātības likumā ietvertais informācijas aprites tiesiskais regulējums, kas nosaka vispārīgos principus iestāžu (tajā skaitā VIS pārziņu) rīcībā esošās informācijas pieejamībai, neatkarīgi no veida, kādā informācija tiek uzturēta (tajā skaitā ar VIS palīdzību). Turklāt attiecīgās normas svītrošana Sistēmu likumā neietekmē privātpersonu tiesības uz informācijas pieejamību.5. Atbilstoši Sistēmu likuma 11.panta otrajai daļai VIS esošā informācija ir pieejama saskaņā ar normatīvajiem aktiem. No tā izriet, ka, nodrošinot informācijas apriti starp VIS, kā arī starp VIS un citām informācijas sistēmām, tajā skaitā ar VIS savietotāj palīdzību, ir jāņem vērā citos normatīvajos aktos noteiktā kārtība, prasības vai nosacījumi, kuri ir saistīti ar attiecīgās informācijas pieejamību. Ievērojot to, nedz Sistēmu likumā, nedz likumprojektā ietvertās normas neregulē iestāžu vai privātpersonu rīcībā esošās informācijas pieejamību vai iestāžu rīcībā esošās informācijas atkalizmantošanu, kā arī nenosaka izņēmumus, piemērojot Sistēmu likuma 11.pantu.6. Likumprojektā ietvertie grozījumi pilnveido tiesisko regulējumu attiecībā uz informācijas aprites nodrošināšanu ar VIS savietotāju palīdzību:1) lai nodrošinātu VIS savietotāju izveidošanas, attīstības un likvidācijas koordināciju, likumprojektā ietvertās normas uzdod VIS savietotāju pārziņiem saskaņot VIS savietotāju izveidošanas, attīstības un likvidācijas projektus ar VARAM. Savukārt, VIS savietotāju izveidošanas, attīstības vai likvidācijas lietderību izvērtē, ievērojot likumprojektā noteiktos kritērijus;2) likumprojektā ietvertie grozījumi Sistēmu likumā nosaka, ka VIS pārziņiem ir tiesības, nevis pienākums, nodrošināt informācijas apriti ar VIS savietotāja palīdzību. Lēmumu par informācijas aprites nodrošināšanu ar VIS savietotāja palīdzību pieņem VIS pārziņi, ievērojot likumprojektā noteiktos kritērijus;3) likumprojektā ietvertie grozījumi, nosaka arī tiesības VIS savietotāja pārzinim lemt par līguma slēgšanu, ja informācijas aprite tiek nodrošināta ar VIS savietotāja palīdzību. Šī norma ir domāta, kā papildu tiesības tieši VIS savietotāja pārzinim lēmuma pieņemšanā, kas gadījumā, kad informācijas aprite tiek nodrošināta ar VIS savietotāja palīdzību, atšķiras no Valsts pārvaldes iekārtas likumā noteiktā. Tomēr, piemērojot arī šo normu, jāņem vērā, ka iespēja lemt par līguma slēgšanu nedod VIS savietotāja pārzinim tiesības lemt par sadarbības veidošanu vai atteikšanu sadarboties. Šī norma paredzēta gadījumiem, kad, nodrošinot informācijas apriti ar VIS savietotāja palīdzību, nav nepieciešams līgumiski atrunāt attiecīgās informācijas aprites, tajā skaitā savietošanas, kārtību un sadarbību var organizēt, ņemot vērā normatīvos aktus, kas regulē informācijas aprites nodrošināšanu ar VIS savietotāja palīdzību. VARAM norāda, ka atbilstoši Sistēmu likumā noteiktajam VIS pārziņi (arī VIS savietotāju pārziņi) organizē un vada VIS (arī VIS savietotāja) darbību normatīvajos aktos noteiktajā kārtībā. Pamatojoties uz to, tiesisko pamatu VIS iekļautās informācijas aprites nodrošināšanai primāri nosaka normatīvie akti. Ja tajos ietvertā informācijas aprites kārtība ir pietiekama, lai nodrošinātu informācijas apriti starp VIS, kā arī starp VIS un citām informācijas sistēmām, sadarbību starp informācijas apritē iesaistītajām pusēm var nodrošināt bez līguma noslēgšanas. Ievērojot to, likumprojektā ir ietverta norma, kas nosaka VIS savietotāja pārzinim tiesības lemt par nepieciešamību slēgt līgumu ar VIS pārziņiem gadījumā, ja informācijas apriti nodrošina ar VIS savietotāja palīdzību, kā arī tiesības atteikt slēgt līgumu, ja normatīvajos aktos noteiktie informācijas aprites noteikumi ir pietiekami informācijas aprites nodrošināšanai ar VIS savietotāja palīdzību.7. Lēmumu par informācijas aprites nodrošināšanai nepieciešamo līgumu slēgšanu starp VIS pārziņiem pieņem paši VIS pārziņi, un likumprojektā ietvertās normas neietekmē un neuzliek ierobežojumus iespējai VIS pārziņiem slēgt savstarpējos līgumus par attiecīgajās VIS iekļautās informācijas aprites nodrošināšanu. Ievērojot to, VARAM norāda, ka lēmumu par informācijas aprites nodrošināšanai nepieciešamo sadarbību VIS pārziņi pieņem Valsts pārvaldes iekārtas likumā noteiktajā kārtībā, bet, ja informācijas aprites nolūks ir informācijas atkalizmantošana, tad šajā informācijas apritē iesaistītās puses var vienoties par sadarbību atbilstoši Informācijas atklātības likuma 10.panta piektajai daļai, kā arī citos normatīvajos aktos noteiktajos gadījumos. |
| 5. | Projekta izstrādē iesaistītās institūcijas | VARAM, Ekonomikas ministrija un Latvijas Komercbanku asociācija. |
| 6. | Iemesli, kādēļ netika nodrošināta sabiedrības līdzdalība | Likumprojektā ietvertie Sistēmu likuma grozījumi pilnveido tiesisko regulējumu informācijas aprites nodrošināšanai ar VIS savietotāja palīdzību. Šie grozījumi neietekmē sabiedrības intereses, tāpēc nodrošināt sabiedrības līdzdalību šo grozījumu izstrādē nav nepieciešams. |
| 7. | Cita informācija | Nav |

|  |
| --- |
| **II. Tiesību akta projekta ietekme uz sabiedrību** |
| 1. | Sabiedrības mērķgrupa | 1. VIS pārziņi – valsts institūcijas, kuras normatīvajos aktos noteiktajā kārtībā organizē un vada VIS darbību (atbilstoši VIS reģistra datiem pašlaik ir 66 valsts institūcijas, kuras ir VIS pārziņi, no tiem vairāk kā puse nodrošina savstarpēju informācijas apriti).2. VIS turētāji – VIS pārziņi vai to pilnvarotās institūcijas, kas uztur attiecīgo VIS informācijas un tehnisko resursu funkcionalitāti un nodrošina informācijas apriti (atbilstoši VIS reģistra datiem VIS turētāja funkcijas pašlaik pārsvarā veic paši VIS pārziņi. Savukārt, ir 6 institūcijas, kuras VIS pārziņi ir pilnvarojuši veikt VIS turētāja funkcijas).3. VIS savietotāju pārziņi – institūcijas, kas normatīvajos aktos noteiktajā kārtībā organizē un vada VIS savietotāja darbību. Pašlaik informācijas aprites nodrošināšanai starp VIS ir pieejams VIS savietotājs, kas ir Valsts reģionālās attīstības aģentūras pārziņā. Ievērojot noteikumu Nr.1131 noteikto kārtību, VIS savietotājus ir pieļaujams veidot arī citām institūcijām. Šo institūciju skaits precīzi nosakāms, ievērojot publiskās pārvaldes informācijas un komunikācijas tehnoloģiju arhitektūras dokumentu, kuru ir paredzēts izstrādāt atbilstoši koncepcijas „Valsts informācijas un komunikācijas tehnoloģiju pārvaldības organizatoriskais modelis” (apstiprināta ar Ministru kabineta 2013.gada 19.februāra rīkojumu Nr.57) 2.3.apakšpunktam „Valsts IKT pārvaldības uzlabošanas uzdevumi”.4. Valsts un pašvaldību institūcijas, kā arī privātpersonas, kuras veido un uztur informācijas sistēmas un kuras ir iesaistītas informācijas aprites nodrošināšanā ar VIS. Precīzi noteikt šo institūciju vai privātpersonu skaitu nav iespējams, jo pašlaik netiek veikta šo institūciju uzskaite (atbilstoši Sistēmu likuma 13.pantam pašlaik tiek veikta tikai VIS uzskaite, līdz ar to, VIS reģistrā ir pieejama informācija tikai par VIS pārziņiem un VIS turētājiem). |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar |
| 3. | Tiesiskā regulējuma finansiālā ietekme | Projekts šo jomu neskar |
| 4. | Tiesiskā regulējuma nefinansiālā ietekme | Likumprojektā ietvertais tiesiskais regulējums ļauj VIS pārziņiem nodrošināt ar VIS savietotāju palīdzību informācijas apriti ar valsts vai pašvaldību institūciju vai privātpersonu pārziņā esošajām informācijas sistēmām, ja attiecīgās informācijas aprite ir paredzēta normatīvajos aktos. |
| 5. | Administratīvās procedūras raksturojums | Projekts šo jomu neskar |
| 6. | Administratīvo izmaksu monetārs novērtējums | Projekts šo jomu neskar |
| 7. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| 1. | Nepieciešamie saistītie tiesību aktu projekti | Likumprojektā ir ietverts deleģējums Ministru kabinetam noteikt kārtību, kādā nodrošina informācijas apriti ar VIS savietotāja palīdzību, kā arī izveido, attīsta un likvidē VIS savietotāju.Attiecīgajos Ministru kabineta noteikumos ir paredzēts iekļaut prasības, kuru izpilde, nodrošinot informācijas apriti ar VIS savietotāja palīdzību, ļauj unificēt un standartizēt tehnoloģiskos risinājumus (piemēram, datu apmaiņas XML shēmu un tīmekļa pakalpju aprakstu un izstrādi), ka arī organizatoriskās procedūras (piemēram, attiecībā uz paziņošanu par atbildīgajām kontaktpersonām, izmaiņu saskaņošanu un pārejas perioda noteikšanu, pielāgojot VIS vai VIS savietotāju veicamajām izmaiņām datu apmaiņas tehnoloģiskajos risinājumos).Lai nodrošinātu VIS jomā esošā tiesiskā regulējuma pēctecību, likumprojekts papildina Sistēmu likumu ar pārejas noteikumiem, kas nosaka, ka:1) Ministru kabinets līdz 2014.gada 1.augustam izdod noteikumus, kas nosaka kārtību, kādā nodrošina informācijas apriti ar VIS savietotāja palīdzību, kā arī izveido, attīsta un likvidē VIS savietotāju;2) līdz minēto Ministru kabineta noteikumu spēkā stāšanās dienai ir spēkā Ministru kabineta 2009.gada 6.oktobra noteikumi Nr.1131 „Valsts informācijas sistēmu savietotāju izveidošanas, uzturēšanas un darbības kārtība un valsts informācijas sistēmas funkcionalitātes nodrošināšanas kārtība integrētas valsts informācijas sistēmas ietvaros”, ciktāl tie nav pretrunā ar Sistēmu likumu (pēc tajā veiktajiem grozījumiem atbilstoši likumprojektam). |
| 2. | Cita informācija | Likumprojekta 4.pantā ietvertā Sistēmu likuma 5.panta pirmās daļas redakcija nesatur prasību VIS izveidošanu regulējošo normatīvo aktu satura noteikšanai, bet satur norādes uz galvenajiem VIS izveidošanas tiesiskā regulējuma aspektiem, ar kuru palīdzību var identificēt normatīvos aktus, kas ietekmē VIS izveidošanu. Ņemot to vērā, no likumprojekta 4.panta neizriet uzdevumi pārskatīt un veikt grozījumus spēkā esošajos normatīvajos aktos, pamatojoties uz kuriem ir izveidotas VIS. Tāpēc likumprojekta 4.pantam nav ietekmes uz spēkā esošo tiesību normu sistēmu. Savukārt, VARAM uzskata par lietderīgu ievērot likumprojekta 4.pantā minētās norādes uz normatīvo aktu saturu, nodrošinot tiesisko pamatu nepieciešamajām izmaiņām esošajās VIS vai jauno VIS izveidošanai. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| VI. Sabiedrības līdzdalība un šīs līdzdalības rezultāti |
| Projekts šo jomu neskar |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| Projekts šo jomu neskar |

Vides aizsardzības un reģionālās attīstības
ministrs E.Cilinskis

Vizē:
Vides aizsardzības un reģionālās attīstības
ministrijas valsts sekretāra pienākumu izpildītājs –
valsts sekretāra vietnieks informācijas un komunikācijas
tehnoloģiju jautājumos A.Daugulis

28.02.2014. 10:34

3316

Ķeņģis 66016528

vitalijs.kengis@varam.gov.lv